Bjarni Benediktsson segist enn sannfærður um að það hafi verið rétt ákvörðun ríkisins að grípa ekki inn í og bjarga rekstri Wow air að því er Morgunblaðið greinir frá . Segir horfa öðruvísi við ef tryggja þurfi samgöngur við landið . Sigurður Ingi samgönguráðherra sagði á sínum tíma það sama með Wow air , en sagði að Icelandair fengi sömu meðferð . Katrín Jakobsdóttir forsætisráðherra og þriðji forystumaður ríkisstjórnarflokkanna sagði í Frjálsri verslun að björgun Wow hefði verið rædd , enda annað óábyrgt . „ Við fórum yfir fordæmi frá öðrum löndum og eftir að hafa skoðað þetta í kjölinn töldum við ekki réttlætanlegt að grípa inn í . Við töldum alltof mikil áhættu fólgna í því að setja opinbert fé í svona áhættusaman rekstur , “ sagði Katrín . „ Miðað við hallann á rekstrinum á félaginu 2018 og 2019 þá hefði það verið glapræði , jafnvel þótt allt hlutaféð hefði verið afskrifað . Aðalatriðið er að ég er í grunninn þeirrar skoðunar að ef enginn einkaaðili er tilbúinn að stíga inn í fyrirtæki þar sem kröfuhafar hafa tekið á sig stórfelldar niðurfærslur , þá séu engin rök fyrir því að ríkið eigi engu að síður að gera það , “ segir Bjarni . „ Það er alltof ódýrt að koma eftir á og segja að hlutirnir hefðu bara kostað svo og svo mikið fyrir ríkissjóð að stíga inn í gegn svo og svo miklum ávinningi . Það er engin leið að leggja mat á það hvað inngrip af hálfu ríkissjóðs hefði að lokum kostað . Ef við ætlum að treysta einkaaðilum til þess að eiga flugfélög , reka þau og keppa á frjálsum markaði , þá eiga stjórnvöld líka að halda sig í mátulegri fjarlægð , jafnvel þegar það verður umrót á markaðnum og tiltekin aðlögun að breyttum aðstæðum á sér stað . Hér er rétt að taka fram að þessi mál geta horft öðruvísi við ef um það er að ræða að tryggja þurfi samgöngur við landið , en það átti ekki við í þessu tilviki . “